Udtalelse om Kommissionens forslag til Rådets forordning (EF) om indberetning til Kommissionen om planlagte investeringer af interesse for Fællesskabet inden for jordolie-, naturgas- og elektricitetssektorerne (96/C 18/20)

Rådet for Den Europæiske Union besluttede den 19. oktober 1995 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det Økonomiske og Sociale Udvalg besluttede at overdrage det forberedende arbejde til Jean Pardon som hovedordfører.

Det Økonomiske og Sociale Udvalg vedtog på sin 329. plenarforsamling af 25. og 26. oktober 1995, mødet den 26. oktober 1995, med stort flertal og 1 stemme hverken for eller imod, følgende udtalelse.

1. Indledning

1.1. Forordningsforslagets sigte er ud fra den nuværende situation og indvundne erfaringer at ajourføre de tidligere forordninger om indberetning til Kommissionen om planlagte investeringer af interesse for Fællesskabet inden for jordolie-, naturgas- og elektricitetssektorerne.

1.2. Forordningen følger op på Det Europæiske Råd i Edinburgh i december 1992, hvor Kommissionen påtog sig at undersøge behovet for at tilpasse den eksisterende lovgivning ud fra subsidiaritetsprincippet og justere den derefter.

1.3. På Kommissionens initiativ og under hensyntagen til resultaterne af gennemførelsen af forordning (EØF) nr. 1056/72, som ændret ved forordning (EØF) nr. 1215/76, foreslås der en konsolidering i en ny forordning, med det sigte at forsyne Kommissionen med præcise oplysninger om planlagte investeringer af interesse for Fællesskabet, så der opnås et overblik over den planlagte udvikling i kapacitet og udstyr i EU's energisektor.

2. Generelle bemærkninger

2.1. ØSU tilslutter sig, at man vil revidere den eksisterende lovgivning og konsolidere den i en ny forordning på basis af principperne om gennemsigtighed, forenkling og effektivitet i EU-lovgivningen.

2.2. På linje med ØSU's seneste udtalelser, især dem om EF's energipolitik (), anses den nye forordning, som skal omfatte så fyldige og hurtige oplysninger om fremtidige investeringer som muligt, for at være nødvendig af følgende årsager:

2.2.1. Den er en forudsætning for fremtidige energiscenarier, som skal danne grundlag for en fælles energipolitik.

2.2.2. Oplysningerne om ny fremtidig kapacitet skal bruges til vurdering af fremskridtene i forsyningssikkerheden og bliver også en forudsætning for gennemførelsen af direktivernes nye retningslinjer om det indre el- og gasmarkeds konkretisering.

2.2.3. Oplysningerne og disses formidling vil indirekte være med til at forhindre kapacitetsoverlapning i sektorer, som er energiintensive, og hvor opførelsen af anlæg er langfristet.

2.3. ØSU mener, at de oplysninger, som gives i henhold til forordningen, udelukkende bør bruges til planlægning af energipolitikken og fremstilling af udstyr. De givne oplysninger skal medvirke til bedre miljøbeskyttelse.

2.4. I Kommissionens analyser i årsberetningen om investeringer af EF-interesse i de berørte sektorer () peges der på visse problemer med rettidig forelæggelse af oplysningerne og disses repræsentativitet. På den baggrund ser ØSU positivt på de foreslåede ændringer om at begrænse antallet af krævede oplysninger og om at forlænge fristen for indberetning til Kommissionen. Dette vil øge oplysningernes kvalitet og medvirke til at nå forordningens mål.

2.5. ØSU tilslutter sig ændringerne i den nye forordning angående projekter af fælles interesse inden for transeuropæiske energinet, hvor man følger retningslinjerne i EU-traktatens artikel 129 C. Dette vil kunne skabe større samhørighed og lette gennemførelsen af et egentligt indre energimarked.

2.6. ØSU finder det nødvendigt snarest at revidere forordning (EØF) nr. 3025/77, som handler om den praktiske gennemførelse af forordning (EØF) nr. 1056/76, i lyset af ændringerne i den foreliggende forordning og ØSU's henstillinger.

3. Særlige bemærkninger

3.1. Med hensyn til indberetningen af oplysninger giver den nye formulering af artikel 1 medlemsstaterne større frihed til at indhente oplysningerne direkte hos virksomhederne eller fremskaffe dem på anden vis. ØSU mener, at denne frihed medfører en vis tvetydighed, som strider imod den nye forordnings mål om gennemsigtighed. Forslaget burde formuleres langt tydeligere, så der ikke hersker tvivl om overholdelse af subsidiaritetsprincippet og målet om administrativ forenkling. Når medlemsstaten frit kan afgøre kilden til indhentning af oplysninger, bør den i samklang med gennemsigtighedsprincippet anføre, hvor oplysningerne stammer fra.

3.2. Ifølge forordningen skal varmekraftværker med en ydeevne på 200 mW eller mere fortsat foretage indberetning (bilag 1, pkt. 3). ØSU mener, at denne grænse nok er sat for højt, når man tager hensyn til forsøgene med nye teknologienheder med kombineret kredsløb, der som regel er af mindre størrelse.

3.3. Desuden kan private investorer nære en forventning om forretningsmæssig fortrolighed, som må respekteres.

ØSU henviser i denne forbindelse til udtalelsen af 31. januar 1990 om »Indberetning til Kommissionen om planlagte investeringer af interesse for Fællesskabet inden for jordolie-, naturgas- og elektricitetssektorerne« ().

3.4. Den rapport, som skal offentliggøres i henhold til denne forordning, bør også forelægges Europa-Parlamentet og Det Økonomiske og Sociale Udvalg (artikel 3).

Bruxelles, den 26. oktober 1995.

Carlos FERRER

Formand for

Det Økonomiske og Sociale Udvalg

() Det Økonomiske og Sociale Udvalgs udtalelse af 14. 9. 1994, EFT nr. C 393 af 31. 12. 1994, s. 95 ff. - Det Økonomiske og Sociale Udvalgs udtalelse af 5. 7. 1995, EFT nr. C 256 af 2. 10. 1995, s. 34.

() SEK(94) 1918 endelig udg.

() EFT nr. C 75 af 26. 3. 1990, s. 26.